《闲居拟齐梁四首》
唐代·贯休

夜雨山草滋，爽籁生古木。闲吟竹仙偈，清于嚼金玉。

蟋蟀啼坏墙，苟免悲局促。道人优昙花，迢迢远山绿。

果熟无低枝，芳香入屏帷。故人久不来，萱草何离离。

苦吟斋貌减，更被杉风吹。独赖湖上翁，时为烹露葵。

红藕映嘉鲂，澄池照孤坐。池痕放文彩，雨气增慵堕。

山翁寄术药，幸得秋病可。终召十七人，云中备香火。

清气生沧洲，残云落林薮。放鹤久不归，不知更归否。

支策到江湄，江皋木叶飞。自怜为客远，还如鹊绕枝。

南枝复北枝，玉露沾毛衣。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。